
Gradivo:
· Gradivo 1: predlog sklepa z obrazložitvijo 
· Gradivo 2: Poročilo o izvajanju strategije razvoja kulture Mestne občine Nova Gorica 2025 – 2028, za leto 2025
· Gradivo 3: Kvantitativni kazalniki


Mestni svet
Trg Edvarda Kardelja 1, 5000 Nova GoricaPredlog



Na podlagi 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne………….....sprejel 

SKLEP
o sprejemu Poročila o izvajanju Strategije razvoja kulture 
Mestne občine Nova Gorica 2025 – 2028, za leto 2025

1.
Mestni svet Mestni svet Mestne občine Nova Gorica sprejme Poročilo o izvajanju Strategije razvoja kulture Mestne občine Nova Gorica 2025 – 2028, za leto 2025. 


2.
Ta sklep velja takoj.

Oddelek za družbene dejavnosti
Trg Edvarda Kardelja 1, 5000 Nova Gorica

Obrazložitev
   Predloženo poročilo je prvo letno poročilo o izvajanju Strategije razvoja kulture Mestne občine Nova Gorica za obdobje 2025 - 2028 (v nadaljevanju Strategija), ki je bila sprejeta na seji Mestnega sveta Mestne občine Nova Gorica 19. junija 2025.
   Strategija je bila pripravljena na podlagi Zakona o uresničevanju javnega interesa za kulturo (ZUJIK) za obdobje štirih let, vsebuje pa tudi nekatere dolgoročne usmeritve. Kot temeljni programski in izvedbeni dokument, s katerim občina ugotovi pomen kulture pri razvoju občine ter javni interes zanjo, določa prioritete občinske kulturne politike in išče odgovore na ključne probleme na posameznih področjih kulture. Osnovana je bila na bogati kulturni tradiciji goriškega prostora in že doseženem položaju kulture v občini. Opredeljuje načine in možnosti za dvig kulturne ustvarjalnosti, raznolikosti in dostopnosti kulturnih dobrin za čim širši krog uporabnikov s ciljem, da postane kultura na osnovi povezovanja ustvarjalnih, materialnih in ekonomskih potencialov regije še pomembnejši dejavnik razvoja MONG.
   Evalvacija uresničevanja strateških ciljev in ukrepov se izvaja preko priprave letnih poročil za mestni svet, za preteklo proračunsko leto. Poročilo vsebuje oceno izvajanja programa, lahko pa predlaga tudi spremembe in dopolnitve. Mestni svet se do poročila in morebitnih popravkov programa opredeli. Kazalnike uresničevanja dokument določa ob posameznih ciljih. Spremljanje implementacije vključuje tudi horizontalne kvantitativne kazalnike, npr.: obseg in struktura sredstev iz občinskega proračuna, namenjenih kulturi v posamičnem proračunskem letu, število izvedenih dogodkov, število obiskovalcev, podatki o turističnem obisku občine, število sofinanciranih projektov na javnih razpisih ipd. 
   Izvajanje Strategije si prizadeva slediti temeljim načelom kulturne politike MONG: načelu dostopnosti javnih kulturnih dobrin in storitev vsem prebivalcem in obiskovalcem MONG, ne glede na socialni status, oviranost ali življenjsko obdobje, načelu spodbujanja kakovostne kulturne produkcije na različnih področjih ustvarjanja, ki bistveno sooblikuje kulturno podobo Nove Gorice kot središča Goriške, načelu večanja raznolikosti kulturne produkcije, na podlagi katere nastajajo in sobivajo tradicionalne in nove umetniške prakse ter estetike različnih generacij ustvarjalcev ter načelu kulture kot ključne dimenzije kakovosti bivanja in socialne kohezivnosti ter pomembnega dejavnika razvoja slehernega posameznika.
   Kot eno izmed temeljnih, generalnih in trajnih nalog in ciljev izvajanja kulturne politike izpostavljamo zagotavljanje javne dostopnosti kulturnih dobrin za čim širši krog uporabnikov. K doseganju tega širšega cilja sledi tudi Strategija, ki skuša preko posameznih ciljev in ukrepov na različnih kulturnih področjih doseči čim višjo kvaliteto in čim večjo dostopnost ter pestrost kulturnih dobrin. V obsegu svojih zakonskih pristojnosti je MONG tudi v letu 2025 uresničevala ta cilj predvsem z zagotavljanjem financiranja delovanja javnih kulturnih zavodov in drugih ustanov, zagotavljanjem prostorov, skrbjo za varovanje kulturne dediščine ter preko javnih razpisov s podporo ljubiteljskim kulturnim dejavnostim ter nevladnemu sektorju na področju kulture. Odgovornost vseh kulturnih izvajalcev, ki so sofinancirani iz občinskega proračuna pa je, da prevzete naloge izvajajo strokovno, kvalitetno ter v okviru svojih zakonskih pristojnosti.
   V letu 2025 je bila Nova Gorica skupaj s sosednjo Gorico nosilka naziva Evropska prestolnica kulture 2025. EPK 2025 je bil v letu 2025 največji kulturni dogodek v destinaciji  in je zato izjemnega pomena za lokalno skupnost  ter destinacijo v celoti. Projekt je imel velik vpliv na lokalni kulturni turizem, doprinesel je k znatnemu povečanju vidnosti in prepoznavnosti ter spodbudil naložbe v novo kulturno infrastrukturo. Doseženi so bili ključni programski cilji projekta GO! 2025 na podlagi prijavne in programske knjige, v skladu z investicijskim programom. Doseženo je bilo tudi dodatno sodelovanje s povezanimi programi. Zavod GO! 2025 je uspešno opravil svoje ključno poslanstvo in dobil prepoznavnost v evropskem prostoru. Doseganje ciljev in izvajanje ukrepov, ki se nanašajo na izvajanje projekta, se odraža skozi celotno poročilo. 
   V Strategiji so številni cilji zastavljeni multidisciplinarno, se med seboj prepletajo ter med njimi ni mogoče vzpostaviti ostre ločnice. Zato je tudi za njihovo uspešno realizacijo nujno sodelovanje različnih zunanjih izvajalcev, kot tudi zaposlenih znotraj občinske uprave, ki pokrivajo različna delovna področja: kulturo, izobraževanje, turizem, urejanje prostora, mednarodno sodelovanje, gospodarstvo, razvoj projektov itd.
   Poročilo je pripravil Oddelek za družbene dejavnosti s pomočjo sodelavcev z drugih oddelkov uprave ter nekaterih zunanjih sodelavcev, ki so zadolženi za izvajanje ciljev na posameznih področjih kulture.
   Letno poročilo je izdelano na način, da je za vsak načrtovani cilj podan opis opravljenih nalog v preteklem letu.


Mestnemu svetu Mestne občine Nova Gorica predlagamo, da obravnava predloženo gradivo in sprejme predlagani sklep.



Pripravili:

	Majda Petejan
	mag. Marinka Saksida

	Višja svetovalka za družbene dejavnosti
	Vodja Oddelka za družbene dejavnosti




Prilogi:
· Poročilo o izvajanju Strategije razvoja kulture Mestne občine Nova Gorica 2025 – 2028, za leto 2025,
· Kvanititativni kazalniki

